b"\n_START_ARTICLE_\nKarnataka\n_START_SECTION_\nGeografia f\xc3\xadsica\n_START_PARAGRAPH_\n\xc3\x89s format d'oest a est per tres regions: la plana litoral, el malnad (regi\xc3\xb3 muntanyosa dels Ghats, coberta de bosc caducifoli, ric en s\xc3\xa0ndal i teca) i el maidan, extens altipl\xc3\xa0 cobert de sabanes. \xc3\x89s de clima tropical molt calor\xc3\xb3s, sobretot a l'interior, on les pluges s\xc3\xb3n escasses, mentre que s\xc3\xb3n abundants a la costa i als Ghats.\n_START_SECTION_\nPoblaci\xc3\xb3\n_START_PARAGRAPH_\n\xc3\x89s un dels estats de majoria de poblaci\xc3\xb3 dr\xc3\xa0vida. El 66,2% parla kannada, el 9,96% urdu, el 7,39% telugu, el 3,84% t\xc3\xa0mil, el 3,64% marathi, l'1,96% hindi, l'1,68% malaialam i l'1,57% konkani.\n_START_SECTION_\nEconomia\n_START_PARAGRAPH_\nTravessat pel Krishna i el Cauvery (amb centrals hidroel\xc3\xa8ctriques), \xc3\xa9s una regi\xc3\xb3 ben regada, d'economia b\xc3\xa0sicament agr\xc3\xadcola; produeix els 3/5 del caf\xc3\xa8 del pa\xc3\xads, arr\xc3\xb2s, cot\xc3\xb3, canya de sucre, c\xc3\xadtrics, te, bananes i cacauets. Hi ha importants pesqueres a la costa. El subs\xc3\xb2l proporciona or, ferro, cromita i mangan\xc3\xa8s. A les ciutats es concentra la ind\xc3\xbastria (t\xc3\xa8xtil, sider\xc3\xbargica, mec\xc3\xa0nica, qu\xc3\xadmica, de la fusta, del paper, del ciment, aliment\xc3\xa0ria, d'autom\xc3\xb2bils i aeron\xc3\xa0utica).\n_START_SECTION_\nHist\xc3\xb2ria\n_START_PARAGRAPH_\nEn el segle IV aC, la dinastia local Satavahana hi govern\xc3\xa0 uns 300 anys. Amb la desintegraci\xc3\xb3 de la dinastia, els Kadamba assumiren el poder en el nord mentre els Ganga ho feien al sud. Els Chalukya de Badami (500 al 735) governaren l'\xc3\xa0rea des de Narmada fins al riu Cauvery des dels temps del rei Pulikeshi II. La dinastia cre\xc3\xa0 els monuments de Badami, Aihole i Pattadakal._NEWLINE_Els Chalukya de Kalyana (973 - 1183) constru\xc3\xafren nombrosos temples, potenciaren la literatura i les arts. El jurista Vijaneshwara va viure a Kalyana. L'Imperi Vijayanagar (1336 - 1565) potenci\xc3\xa0 la literatura en s\xc3\xa0nscrit, kannada, telugu i t\xc3\xa0mil. Augment\xc3\xa0 el comer\xc3\xa7 exterior. Els soldans Bahmani de Gulbarga promocionaren la literatura urd\xc3\xba i farsi. Despr\xc3\xa9s de la caiguda del sold\xc3\xa0 de Mysore (1799), Karnataka rest\xc3\xa0 sota control brit\xc3\xa0nic._NEWLINE_El 1950, Mysore esdevingu\xc3\xa9 un estat de l'\xc3\x8dndia independent i l'antic maharaj\xc3\xa0 esdevingu\xc3\xa9 el governador de l'estat. La fam\xc3\xadlia del maharaha va rebre fins al 1975 una pensi\xc3\xb3 per part de l'estat. Alguns membres de la fam\xc3\xadlia encara resideixen en el palau familiar de Mysore."